Ristikandmine

**Ristikandmine** on pildisüžee kristlikus kunstis, mis kujutab Kristust teel Kolgatale kandmas risti, millele ta hiljem naelutatakse. Süžee lähtub Johannese evangeeliumis antud kirjeldusest. Ristikandmine on passioonitsükli osa ja esineb sageli Kristuse kannatuslugu kujutavates pildisarjades, aga alates 14. sajandist ka eraldi harduspildina.

Jutustavas ristikandmise stseenis on enamasti kujutatud ka Rooma sõdurid, kaks röövlit, kes hukati koos Kristusega, ja püha Veronika.

Katoliku ja anglikaani kirikus, vahel ka luteri kirikus on kiriku seinale paigutatud piltidest või reljeefidest seeria ristiteekonna 14 peatusega; ristikandmisega seostuvad 2.-9. peatus.

## Motiivi ajaloost
Umbes 1100. aastani kujutati narratiivsetel piltidel risti kandmas sagedamini Küreene Siimonat kui Jeesust. Alates sellest ajast hakkab kasvama ristikandmise stseenis kujutatavate isikute arv. Bütsantsi päritolu kujutistel kõnnib Jeesus seotud kätega ja Rooma sõdur ajab teda edasi hoides nööri, ning Siimon kannab risti. Mõned varased kujutised on Jeesusest ja Siimonast kandmas risti koos. Keskajal alates 12. sajandi teisest poolest ilmuvad kunsti, võib-olla keskaja teatri kannatusmängude mõjul, rahvarohked stseenid, kus Kristust ümbritseb suur rahvahulk väljendamas laia tundeskaalat kaastundest mureni; üks varane näide on Giotto seinamaal Arena kabelis, üks erakordselt rahvarohke hiliskeskaegne kujutis on Pieter Brueghel vanema maal aastast 1564. Varasematel piltidel pole alati edasi antud risti raskust, hiliskeskaja kujutistel on aga selle kandmine kujutatud alati vaevarikkana, risti alumine ots sageli maad mööda lohisemas, ja see on kooskõlas Kristuse kannatuste üle mõtisklemise tõstmisega usulise vagaduse fookusse hiliskeskajal. Hiliskeskaja piltidel kannab Jeesus risti kandes peas okaskrooni.

Varane näide harduspildist, mis kujutab Kristust risti kandmas eraldatuna teistest stseeni osalistest, on väike tahvelmaal Barna da Sienalt 1330.–1350. aastaist. Taoline pilditüüp jätkus ka renessanss- ja barokk-kunstis, neil oli Kristus kujutatud enamasti poolfiguurina lähivaates. Esmakordselt esineb see kompositsioonitüüp Põhja-Itaalias 1490. aasta paiku. Erinevalt paljudest muudest Kristuse kannatusi käsitlevatest harduspiltidest on Kristuse vaev ristikandmise stseenidel vähem üksikasjalikult rõhutatud kui jutustavates stseenides, kus vaenulik rahvahulk teda mõnitab ja lööb.

Triptühhonitel, mille keskpaneel kujutas ristilöödud Kristust ja tema lähedasi Kolgatal, paigutati ristikandmise stseen vasakpoolsele tiivale ja Kristuse haudapanek parempoolsele; sellise kompositsiooniga on ka Tallinna püha Antoniuse altar.

## Pildid

Bearing Cross Saint-Austremoine Issoire.jpg|Romaani kapiteel 12. sajandist, polükroomia 19. sajandist
Verona St.Anastasia - Portal 2a Kreuztragung.jpg|Verona Püha Anastasia kirik, reljeef portaalil, 14. sajand
Giotto di Bondone - No. 34 Scenes from the Life of Christ - 18. Road to Calvary - WGA09220.jpg|Giotto di Bondone, 1304–1306
Bearing of the Cross (Duccio di Buoninsegna).jpg|Siena katedraali retaabel, Duccio di Buoninsegna (1308-1311).
'Christ Bearing the Cross, with a Dominican Friar', tempera on panel painting by Barna da Siena , 1330-1350, Frick Collection.jpg|Ristikandmine donaatori kujutisega, Barna da Siena, 1330–1350
Jesus in Golgotha by Theophanes the Cretan.jpg|Theophanes Kreeklane, 14. sajand
Sandro Botticelli - Christ Carrying the Cross. 1490-1.jpg|Sandro Botticelli, 1490–1491
1425 Kreuztragung Christi aus Lorch am Rhein Bodemuseum anagoria.JPG|Polükroomne puuskulptuur, Lorch am Rhein, u 1425, Bodemuseum
Piombo cristo cruz prado.jpg|Sebastiano del Piombo, u 1513-1514
Antoniuse altar. Altari vasaku ja p, Michel Sittow, EKM j 18759-2-3 M 5172-2-3.jpg|Adriaen Isenbrant, 1517–1518. Antoniuse altari vasak tiib.
Titian, Christ Carrying the Cross. Oil on canvas, 67 x 77 cm, c. 1565. Madrid, Museo Nacional del Prado.jpg|Tizian, u 1565
Cristo abrazado a la cruz (El Greco, Museo del Prado).jpg|El Greco, u 1602
Bürgersaal Kreuzweg 08.jpg|19. sajandi saksa skulptuur, üks ristiteekonna peatustest Müncheni Bürgersaali kirikus


## Viited